Re tshwanetse ra sireletsa puo ya rona mo loratong lwa Seesemane lo lo didimosang mmele. Go na le batsadi; bogolo jang ba banana le barutabana ba ba itsang bana ba bone go bua Setswana. Seipato sa bone ba re Setswana se thata. Selo se ke botlhodi jwa nta ya tlhogo. Lo nkutle sentle: ga go molato go ruta bana ba rona go bua Sekgoa ka botswerere. Ga go molato go ruta bana go bua Sefora kgotsa SeChina. Mme ke matlhabisaditlhong go itsa bana go bua teme ya letsele, teme ya bone. Malatsing ano bolwetsi jo bo re apesitse kobo ka letshoba. Fa o tsena mo diphitlhong o fitlhela re buisana ka Sekgoa mme re le Batswana; le melaetsa e kwadilwe ka Sekgoa le fa se sengwe se ikela go sele. Sekgoa se eteleditswe pele mo manyalong le mo diphuthegong tsa rona o fitlhela batho ba ba sa itseng Sekgoa thata, ba tšhoma ba ngamotse dihuba. O fitlhele e ka re o ka re lefatshe fatoga ke tsene. Sekgoa se gongwe le gongwe. Mo dikolong, mo palamenteng, mo makgotleng a ditsheko, mo diromamoweng, le mo dipampiring tsa dikgang. Fa re sa emele go tlhabolola le go rotloetsa Batswana ka kakaretso go itlwaetsa go bua teme ya bone lorato le ikgantsho, re tlaa di tlhaolela di bekerwe.